2 տարի անց գործուղվեցի Նիդեռլանդներ՝ մանրէաբանության՝ Եվրոպայում մեծ հեղինակություն ունեցող լաբորատորիա, որտեղ նոր մեթոդներ սովորեցի: Նույն թվականին Գերմանիա մեկնեցի, որտեղ կրկին հանդիպեցի Սովերսին, եւ տարբեր մեթոդների կիրառմամբ մի շարք փորձեր իրականացրինք: Կար մի ֆերմենտ, որի ակտիվությունը բավարար չափով հայտնի չէր: Ես վերլուծեցի այն բոլոր մեթոդները, որ կիրառվել էին մեր գործընկերների կողմից ու մատնացույց արեցի պատճառը, թե ինչու նրանց չի հաջողվել տեսնել ֆերմենտի ակտիվությունը: Ներկայացրի ե՛ւ իրենց տվյալները, ե՛ւ իմը: Պրոֆեսորը խնդրեց կրկնել փորձը, ինչից հետո ընդունեց իմ արդյունքները: Հետագայում մենք համահեղինակությամբ տվյալ ուղղության ազդեցության գործակից ունեցող առաջատար գիտական ամսագրերում հոդվածներ տպագրեցինք: Առհասարակ իմ գրեթե բոլոր գործուղումները չափազանց արդյունավետ եմ գնահատում, քանի որ բոլոր այցելություններից հետո հոդվածներ եմ տպագրել, իսկ գիտության բնագավառում դա է իրական արդյունքը: